Document ID: 31994R2947

ΚΑΝΟΝΙΣΜΟΣ (ΕΚ) αριθ. 2947/94 ΤΗΣ ΕΠΙΤΡΟΠΗΣ της 2ας Δεκεμβρίου 1994 περιορισμού του ομοιόμορφου συντελεστή μειώσεως για τον καθορισμό της ποσότητας μπανανών που πρέπει να κατανέμεται σε κάθε επιχειρηματία των κατηγοριών Α και Β στο πλαίσιο της δασμολογικής ποσοστώσεως για το 1995
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα τομέα της μπανάνας (1) , όπως τροποποιήθηκε από τον κανονισμό (ΕΚ) αριθ. 3518/93 της Επιτροπής (2), και ιδίως το άρθρο 20,
Εκτιμώντας:
ότι ο κανονισμός (ΕΟΚ) αριθ. 1442/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 2444/94 (4), έχει θεσπίσει τις λεπτομέρειες εφαρμογής του καθεστώτος εισαγωγής μπανανών στην Κοινότητα-
ότι, σε εφαρμογή των άρθρων 18 και 19 του κανονισμού (ΕΟΚ) αριθ. 404/93, η ποσότητα της δασμολογικής ποσοστώσεως για τις εισαγωγές μπανανών τρίτων χωρών και μη παραδοσιακών μπανανών ΑΚΕ, έχει καθοριστεί σε 1 330 000 τόνους για τους επιχειρηματίες της κατηγορίας Α και σε 600 000 τόνους για τους επιχειρηματίες της κατηγορίας Β-
ότι, σε εφαρμογή του άρθρου 5 του κανονισμού (ΕΟΚ) αριθ. 1442/93, οι αρμόδιες αρχές των κρατών μελών καθορίζουν, μετά από κατάλληλες επαληθεύσεις και ελέγχους, τις ποσότητες αναφοράς των επιχειρηματιών των κατηγοριών Α και Β για την περίοδο 1991 - 1993- ότι, σε εφαρμογή του άρθρου 19 παράγραφος 2 δεύτερο εδάφιο του κανονισμού (ΕΟΚ) αριθ. 404/93 και του άρθρου 5 του κανονισμού (ΕΟΚ) αριθ. 1442/93, οι αρμόδιες αρχές ορίζουν την ποσότητα που πρέπει να κατανέμεται σε κάθε επιχειρηματία των προαναφερθεισών κατηγοριών για το 1995-
ότι η συνολική ποσότητα των κατ' αυτόν τον τρόπο υπολογισθεισών ποσοτήτων αναφοράς ανέρχεται σε 2 642 484 τόνους για το σύνολο των επιχειρηματιών της κατηγορίας Α και σε 1 395 324 για το σύνολο των επιχειρηματιών της κατηγορίας Β- ότι πρέπει, συνεπώς, να εφαρμοστεί το άρθρο 6 του κανονισμού (ΕΟΚ) αριθ. 1442/93 για να τηρηθεί η ποσότητα της δασμολογικής ποσόστωσης που διατίθεται για το 1995 και να καθοριστεί για καθεμία από τις κατηγορίες των προαναφερθέντων επιχειρηματιών, ο ομοιόμορφος συντελεστής μειώσεως που πρέπει να εφαρμόζεται στην ποσότητα αναφοράς κάθε επιχειρηματία για να καθοριστεί η ποσότητα που πρέπει να του κατανεμηθεί για το 1995-
ότι, σύμφωνα με τις ανακοινώσεις που πραγματοποιήθηκαν από τα κράτη μέλη σε εφαρμογή του άρθρου 5 παράγραφος 3 του κανονισμού (ΕΟΚ) αριθ. 1442/93, σχετικά με το συνολικό ποσό, αφενός μεν, των ποσοτήτων αναφοράς που διατέθηκαν στους επιχειρηματίες που είναι καταχωρημένοι σ' αυτά, αφετέρου δε, των μπανανών, που διατέθηκαν στο εμπόριο για κάθε εμπορική δραστηριότητα από τους τελευταίους, διαπιστώνονται διπλές μετρήσεις των ιδίων ποσοτήτων για την ίδια δραστηριότητα υπέρ διαφορετικών επιχειρηματιών σε πολλά κράτη μέλη καθώς και εσφαλμένη εφαρμογή των κριτηρίων καθορισμού των δραστηριοτήτων που παρέχουν το δικαίωμα συμμετοχής στη δασμολογική ποσόστωση-
ότι, λαμβάνοντας υπόψη τα προαναφερθέντα στοιχεία όπως ανακοινώθηκαν από ορισμένα κράτη μέλη, θα οδηγούμεθα, στον καθορισμό, σε εφαρμογή του άρθρου 6 του κανονισμού (ΕΟΚ) αριθ. 1442/93, ομοιόμορφου συντελεστή μειώσεως ο οποίος θα ήταν υπερβολικός και θα τιμωρούσε ορισμένους επιχειρηματίες-
ότι πρέπει να καθοριστούν οι συντελεστές μειώσεως με προσωρινές βάσεις (με βάση τις παρούσες ανακοινώσεις των κρατών μελών), λαμβάνοντας υπόψη ότι είναι αδύνατον να αποτιμηθεί επακριβώς ικανοποιητικά ο όγκος των διπλών μετρήσεων καθώς και οι αναφορές οι οποίες οφείλονται στην εσφαλμένη εφαρμογή της νομοθεσίας- ότι, συνεπώς, από την εφαρμογή των ποσών αυτών δεν μπορούμε να καθορίσουμε τις οριστικές αναφορές για τους επιχειρηματίες για το 1995- ότι οι αναφορές αυτές θα θεσπισθούν μετά από νέες επαληθεύσεις που θα εξαχθούν από τα κράτη μέλη σε συνεργασία με την Επιτροπή-
ότι, προκειμένου να τηρηθούν οι προθεσμίες, πρέπει να προβλεφθεί η έναρξη ισχύος του μέτρου την ημέρα της δημοσίευσης-
ότι η Επιτροπή Διαχείρισης για τις μπανάνες δεν διατύπωσε γνώμη εντός της προθεσμίας που όρισε ο Πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο πλαίσιο της δασμολογικής ποσοστώσεως που προβλέπεται στα άρθρα 18 και 19 του κανονισμού (ΕΟΚ) αριθ. 404/93 η προσωρινή ποσότητα που πρέπει να κατανεμηθεί σε επιχειρηματία των κατηγοριών Α και Β, για την περίοδο από 1ης Ιανουαρίου έως 31 Δεκεμβρίου 1995, προκύπτει με την εφαρμογή της ποσότητας αναφοράς κάθε επιχειρηματία, που καθορίζεται βάσει του άρθρου 5 του κανονισμού (ΕΟΚ) αριθ. 1442/93, του ακόλουθου ομοιόμορφου συντελεστή μειώσεως:
- για κάθε επιχειρηματία της κατηγορίας Α: 0,503314,
- για κάθε επιχειρηματία της κατηγορίας Β: 0,430008.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Οι διατάξεις του παρόντος κανονισμού εφαρμόζονται με την επιφύλαξη διόρθωσης εκ των υστέρων μετά από την τροποποίηση των ανακοινώσεων των κρατών μελών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Δεκεμβρίου 1994.

Labels: 17
19
5
3
18